b'\n_START_ARTICLE_\nDarren Jackson\n_START_SECTION_\nKlubbkarri\xc3\xa8re\n_START_PARAGRAPH_\nJackson begynte sin spillerkarri\xc3\xa8re hos Meadowbank Thistle i 1985, hvor han spilte nesten 50 seriekamper og scoret 22 seriem\xc3\xa5l frem til oktober 1986 da han meldte overgang til Newcastle United. Oppholdet i Newcastle var mindre positivt prestasjonsmessig da han p\xc3\xa5 to sesonger scorte kun syv seriem\xc3\xa5l p\xc3\xa5 70 kamper. I desember 1988 dro han tilbake til Skottland, hvor han signerte en kontrakt med Dundee United. P\xc3\xa5 Tannadice Park fikk han totalt 87 kamper og scorte 30 seriem\xc3\xa5l fordelt over fire \xc3\xa5r som partner i et offensivt angrepspar med Mixu Paatelainen. Klubben gikk for \xc3\xb8vrig p\xc3\xa5 et finaletap i Scottish Cup, f\xc3\xb8r Jackson sommeren 1992 dro videre til sin hjemby og Hibernian._NEWLINE_Han fikk tilsammen 170 seriekamper og 50 seriem\xc3\xa5l fordelt over fem \xc3\xa5r p\xc3\xa5 Easter Road, i tillegg til at han ogs\xc3\xa5 var delaktig i at klubben klarte \xc3\xa5 komme seg til finalen i Scottish League Cup. Hans prestasjoner i Hibernian gjorde at han ble solgt til storklubben Celtic for 1,25 millioner pund i juli 1997, men hans opphold i klubben ble preget av et lengre avbrudd som f\xc3\xb8lge av hydrocephalus. Han ble l\xc3\xa5nt ut til den engelske klubben Coventry City fra november 1998 til januar 1999, men var likevel med p\xc3\xa5 \xc3\xa5 vinne b\xc3\xa5de den skotske serien og ligacupen med Celtic. I mars 1999 dro han videre til Heart of Midlothian._NEWLINE_Hos Hearts fikk han tilsammen 56 seriekamper og syv m\xc3\xa5l frem til han ble l\xc3\xa5nt ut til Livingston i januar 2001. I utl\xc3\xa5nsperioden ble hans kontrakt med Hearts kansellert, og Jackson forlenget derfor sin periode hos Livingston ut sesongen, som til slutt endte med opprykk. Da sesongen var ferdigspilt ble han ikke tilbudt noen ny kontrakt, og turen gikk derfor videre til St. Johnstone, hvor han avsluttet sin spillerkarri\xc3\xa8re i juni 2002 etter f\xc3\xb8rst \xc3\xa5 ha spilt p\xc3\xa5 et kortere l\xc3\xa5neopphold hos Clydebank._NEWLINE_Etter at han la opp som aktiv fotballspiller har Jackson fungert som fotballagent for Skottlands fotballforbund, hvor han blant annet representerer Jackie McNamara.\n_START_SECTION_\nInternasjonal karriere\n_START_PARAGRAPH_\nJackson fikk sin landslagsdebut for Skottland i en vennskapskamp mot Russland i mars 1995. Han ble tatt ut i troppen til EM i fotball 1996 av landslagstrener Craig Brown, men fikk ikke spille noen av kampene. Han ble ogs\xc3\xa5 tatt ut i troppen til VM i fotball 1998, hvor han spilte to av tre gruppespillkamper mot Brasil og Norge. Etter VM spilte han kun to gruppespillkamper i kvalifiseringen til EM i fotball 2000 og ble siden ikke lenger tatt ut p\xc3\xa5 landslaget. Jackson fikk totalt 28 landskamper og fire landslagsm\xc3\xa5l for Skottland frem til oktober 1998.'